**Hajléktalanok imája**

Mennyei Atyám!

Kérlek, adj hitet, hogy megerősödjek benned és képes legyek visszakapaszkodni a kiegyensúlyozott életet élő emberek közé. Tudom, hogy okkal kaptam a lélekgyötrő éveket. Sokat áztam, fáztam, éheztem, dacoltam szenvedésekkel és betegségekkel. Alkohollal és droggal próbáltam magamnak független életet teremteni, megvetve a javakban dúskáló embereket. Belekeseredtem a bajaimba, a megaláztatásokba, a térden csúszkálásokba.

Mennyei Atyám! Adj erőt, mert fel akarok állni, és fel akarom emelni végre a tekintetemet. Vissza akarom szerezni a magam erejéből az önbecsülésemet és ki akarom érdemelni mások megbecsülését.

Adj hitet ahhoz, hogy az emberi társadalom megbecsült tagjának érezhessem magam, - olyanként, akinek munkája, otthona, családja van, az asztalán meleg étel gőzölög, és akinek még az öltözete is rendben van.

Szeretném hinni Atyám, hogy méltó vagyok a Te szeretetedre, az emberi létformára, és arra, hogy te vezetsz az utamon.

Kérlek, add, hogy így legyen.